
IGNALINOS RAJONO SAVIVALDYBĖS MERAS

POTVARKIS
DĖL 2021–2027 METŲ MATERIALINIO NEPRITEKLIAUS MAŽINIMO PROGRAMOS ĮGYVENDINIMO IGNALINOS RAJONO SAVIVALDYBĖJE ORGANIZAVIMO TVARKOS APRAŠO PATVIRTINIMO

[bookmark: Nr]2024 m. sausio 3 d. Nr. V1-2
Ignalina

Vadovaudamasis Lietuvos Respublikos vietos savivaldos įstatymo 25 straipsnio 1 ir 5 dalimis, Lietuvos Respublikos viešojo administravimo įstatymo 16 straipsnio 1 dalies 2 punktu, 2021–2027 metų materialinio nepritekliaus mažinimo programos Lietuvoje projektų finansavimo sąlygų ir administravimo taisyklių, patvirtintų Lietuvos Respublikos socialinės apsaugos ir darbo ministro 2023 m. liepos 13 d. įsakymu Nr. A1-462 „Dėl 2021–2027 metų materialinio nepritekliaus mažinimo programos Lietuvoje projektų finansavimo sąlygų ir administravimo taisyklių patvirtinimo“, 47 ir 48 punktais:
1. T v i r t i n u 2021–2027 metų materialinio nepritekliaus mažinimo programos įgyvendinimo Ignalinos rajono savivaldybėje organizavimo tvarkos aprašą (pridedama). 
[bookmark: n_0]2. P r i p a ž į s t u netekusiu galios Ignalinos rajono savivaldybės administracijos direktoriaus (kaip vykdomosios institucijos) 2020 m. vasario 18  d.  įsakymą Nr. VT-101 „Dėl paramos maisto produktais teikimo iš Europos pagalbos labiausiai skurstantiems asmenims fondo Ignalinos rajono savivaldybės gyventojams tvarkos aprašo patvirtinimo“ su visais pakeitimais.
3. N u r o d a u šį potvarkį paskelbti Teisės aktų registre ir Ignalinos rajono savivaldybės interneto svetainėje www.ignalina.lt.

PATVIRTINTA
Ignalinos rajono savivaldybės mero
2024 m. sausio 3 d. potvarkiu Nr. V1-2

2021–2027 METŲ MATERIALINIO NEPRITEKLIAUS MAŽINIMO PROGRAMOS ĮGYVENDINIMO IGNALINOS RAJONO SAVIVALDYBĖJE ORGANIZAVIMO TVARKOS APRAŠAS

I SKYRIUS
BENDROSIOS NUOSTATOS

1. 2021–2027 metų materialinio nepritekliaus mažinimo programos įgyvendinimo Ignalinos rajono savivaldybėje organizavimo tvarkos aprašas (toliau – Aprašas) nustato kreipimosi dėl paramos pagal materialinio nepritekliaus mažinimo programą (toliau – MNM programa) tvarką, tikslinę asmenų grupę, kuriai MNM parama gali būti skiriama bendra tvarka ar išimties tvarka, MNM paramos teikimo organizavimą ir atsakomybę.
2. Aprašas parengtas vadovaujantis 2021–2027 metų materialinio nepritekliaus mažinimo programos Lietuvoje projektų finansavimo sąlygų ir administravimo taisyklėmis, patvirtintomis Lietuvos Respublikos socialinės apsaugos ir darbo ministro 2023 m. liepos 13 d. įsakymu Nr. A1-462 „Dėl 2021–2027 metų materialinio nepritekliaus mažinimo programos Lietuvoje projektų finansavimo sąlygų ir administravimo taisyklių patvirtinimo“ (toliau – Taisyklės).
3. Apraše vartojamos sąvokos atitinka Taisyklėse ir Lietuvos Respublikos piniginės socialinės paramos nepasiturintiems gyventojams įstatyme (toliau – Įstatymas) vartojamas sąvokas.

II SKYRIUS
KREIPIMASIS DĖL PARAMOS

4. Savivaldybės gyventojai, norintys gauti paramą pagal MNM programą, kreipiasi į Ignalinos rajono socialinių paslaugų centro socialinio darbo organizatorius, dirbančius Ignalinos rajono savivaldybės administracijos seniūnijose (toliau – Centro atsakingas darbuotojas) pagal faktinę gyvenamąją vietą. Asmenys, įtraukti į gyvenamosios vietos nedeklaravusių asmenų apskaitą, dėl paramos kreipiasi pagal faktinę gyvenamąją vietą. 
5. Kreipdamasis dėl paramos pagal MNM programą asmuo užpildo nustatytos formos prašymą (Taisyklių 2 priedas) skirti pagal MNM programą teikiamą paramą į socialinę ar kitą jai lygiavertę kortelę (toliau – Kortelė) ir (ar) nustatytos formos sutikimą gauti pagal MNM programą teikiamą paramą donacija (Taisyklių 3 priedas). Prašymas pateikiamas Taisyklių 51 punkte nustatyta tvarka.
[bookmark: _Hlk154652854]6. Kai prašymą dėl paramos pateikia asmenys, kurie faktiškai gyvena Ignalinos rajono savivaldybėje, bet nėra deklaravę gyvenamosios vietos, Centro atsakingas darbuotojas patikrina informaciją Socialinės paramos šeimai informacinėje sistemoje (toliau – SPIS), ar asmuo nėra įtrauktas į MNM paramos gavėjų sąrašus savivaldybėje, kurioje asmuo yra deklaravęs gyvenamąją vietą. Kilus abejonių, esant SPIS sutrikimų ir pan., Centro atsakingas darbuotojas gali raštu pateikti paklausimą į savivaldybę, kurioje asmuo yra deklaravęs gyvenamąją vietą, dėl asmens įtraukimo į MNM paramos gavėjų sąrašus savivaldybėje.
7. Asmens prašymas skirti paramą pagal MNM programą galioja vienus kalendorinius metus (nuo n metų sausio 1 d. iki n metų gruodžio 31 d.), jeigu nepasikeitė asmens ir (ar) su juo bendrai gyvenančio(-ių) asmens(-ų) pajamos, kurios vertinamos vadovaujantis Aprašo  III skyriaus nuostatomis.
8. Asmenys, gaunantys socialinę pašalpą pagal Įstatymą ar nemokamą maitinimą pagal Lietuvos Respublikos socialinės paramos mokiniams įstatymą ir atitinkantys sąlygas gauti piniginę socialinę paramą, į MNM paramos gavėjų sąrašus įrašomi jiems pateikus Socialinės paramos skyriui užpildytą prašymą skirti paramą pagal MNM programą (Taisyklių 2 ir 3 priedai) kaip nurodyta šio Aprašo 5 ir 6 punktuose.
9. Pasikeitus asmens ir (ar) su juo bendrai gyvenančio(-ių) asmens(-ų) pajamoms (atsiradus pajamų šaltiniui), asmuo apie tai raštu privalo informuoti Centro atsakingą darbuotoją Įstatymo nustatyta tvarka. Centro atsakingas darbuotojas prieš kiekvieną einamųjų metų MNM paramos skyrimo etapą neprivalo iš naujo vertinti asmenų, kuriems paskirta MNM parama, MNM paramos prašymų, išskyrus atvejus, kai turi informacijos, kad asmens pajamos padidėjo (atsirado pajamų šaltinis). Tokiu atveju asmens pajamos Įstatymo nustatyta tvarka turi būti vertinamos iš naujo prieš kiekvieną tolesnį MNM paramos skyrimo etapą.

III SKYRIUS
TEISĖS Į PARAMĄ NUSTATYMAS

10. Asmuo, kurio jam kreipiantis dėl paramos pagal MNM programą skyrimo kortelei gauti vidutinės mėnesinės pajamos neviršija 1,5 Lietuvos Respublikos Vyriausybės patvirtintų valstybės remiamų pajamų (toliau – VRP) dydžio per mėnesį (toliau – asmuo), turi teisę gauti paramą pagal MNM programą.
11. Parama pagal MNM programą gali būti skiriama išimties atvejais, jeigu bendrai gyvenančių asmenų pajamos vienam nariui (vienam gyvenančiam asmeniui) yra didesnės nei 1,5 VRP dydžio, bet neviršija 2,5 VRP per mėnesį, kai:
11.1. asmuo yra darbingo amžiaus, neįgalus, kuriam  nustatytas  ne  didesnis  kaip  55  procentų darbingumas ir gyvena vienas;
11.2. vienas gyvenantis pensinio amžiaus asmuo;
11.3. kai vaiką (vaikus) iki 24 metų, kurie mokosi pagal bendrojo ugdymo programą ar pagal formaliojo profesinio mokymo programą arba studijuoja aukštojoje mokykloje (studentai), įskaitant akademinių atostogų dėl ligos ar nėštumo laikotarpį, taip pat pilnamečiai vaikai (įvaikiai) nuo bendrojo ugdymo programos baigimo dienos iki tų pačių metų rugsėjo 1 dienos augina vienas iš tėvų;
11.4. kai bendrai gyvenantys asmenys augina 3 ir daugiau vaikų;
11.5. turtas ar dalis turto buvo prarastas arba turtas buvo visiškai ar iš dalies suniokotas gaisro ir gamtos stichijų metu. Paramos teikimo laikotarpis – nuo mėnesio, einančio po mėnesio, kurį įvyko nelaimė, iki metų gruodžio 31 d.;
11.6. prieglobsčio prašytojas.
12. Vieno gyvenančio asmens ir (ar) bendrai gyvenančio(-ių) asmens(-ų) pajamos per mėnesį vienam nariui apskaičiuojamos vadovaujantis Įstatymu, išskyrus pajamas, gaunamas iš žemės ūkio veiklos, kurios skaičiuojamos tik pagal šios veiklos apskaitos dokumentus, netaikant pajamų nustatymo tvarkos pagal Lietuvos Respublikos Vyriausybės ar jos įgaliotos institucijos patvirtintus žemės ūkio veiklos pajamų, įvertintų pagal sąlygines išlaidas, normatyvus arba pagal pajamų normą hektarui žemės ūkio naudmenų.
13. Prieglobsčio prašytojų, perkeltų į Lietuvos Respublikos teritoriją pagal Lietuvos Respublikos Vyriausybės 2015 m. birželio 22 d. nutarimą Nr. 628 „Dėl užsieniečių perkėlimo į Lietuvos Respublikos teritoriją“, ir prieglobstį Lietuvos Respublikoje gavusių asmenų pajamos per mėnesį apskaičiuojamos vadovaujantis Įstatymu, Prieglobsčio prašytojų ir užsieniečių laikino apgyvendinimo Pabėgėlių priėmimo centre sąlygų bei tvarkos ir laikino išvykimo tvarkos aprašu ir Užsieniečio teisės gauti kompensaciją už naudojimąsi visuomeninio transporto priemonėmis įgyvendinimo tvarkos aprašu, patvirtintais Lietuvos Respublikos socialinės apsaugos ir darbo ministro 2002 m. vasario 13 d. įsakymu Nr. 20 „Dėl Prieglobsčio prašytojų ir užsieniečių laikino apgyvendinimo Pabėgėlių priėmimo centre sąlygų bei tvarkos ir laikino išvykimo tvarkos aprašo ir Užsieniečio teisės gauti kompensaciją už naudojimąsi visuomeninio transporto priemonėmis įgyvendinimo tvarkos aprašo patvirtinimo“, ir Lietuvos valstybės paramos užsieniečių integracijai teikimo sąlygų ir tvarkos aprašu, patvirtintu Lietuvos Respublikos Vyriausybės 2016 m. spalio 5 d. nutarimu Nr. 998 „Dėl Lietuvos valstybės paramos užsieniečių integracijai teikimo sąlygų ir tvarkos aprašo patvirtinimo“. 



IV SKYRIUS
SOCIALINĖS AR KITOS JAI LYGIAVERTĖS KORTELĖS IŠDAVIMO TVARKA

14. Centro atsakingas darbuotojas:
14.1. priima asmenų prašymus ir reikiamus dokumentus, renka informaciją iš turimų duomenų bazių, patikrina ir nustato teisę į paramą, registruoja prašymus automatizuotos informacinės sistemos „PARAMA“ priėmimo modulyje ir suveda duomenis apie prašantį paramos asmenį į SPIS duomenų bazę;
14.2. informuoja Ignalinos rajono savivaldybes Socialinės paramos ir kaimo reikalų skyriaus atsakingą darbuotoją apie asmens pamestą ar sugadintą Kortelę.
15. Asmenims donacijos dalijamos tik „Maisto banko“ atiduotuvėse, kur atėjęs asmuo gali nemokamai pasiimti ne mažiau kaip 5 kg per ketvirtį besibaigiančio ir paskutinės dienos galiojimo produktų.

V SKYRIUS
BAIGIAMOSIOS NUOSTATOS

16. Už asmenų, besikreipiančių dėl paramos pagal MNM programą, prašymų ir reikiamų dokumentų vertinimą atsako Centro atsakingi darbuotojai.
17. Ignalinos rajono savivaldybės Socialinės paramos ir kaimo reikalų skyriaus atsakingas specialistas:
17.1. partnerystės sutartyse nustatytu periodiškumu formuoja ir teikia paramos pagal MNM programą gavėjų sąrašų kopijas projekto vykdytojui;
17.2. partnerystės sutartyse nustatytu periodiškumu formuoja ir teikia paramos pagal MNM programą gavėjams išduotų Kortelių sąrašą;
17.3. organizuoja asmens pamestos ar sugadintos Kortelės pakeitimą.
18. Duomenų valdytojai asmens duomenis privalo tvarkyti vadovaudamiesi 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – Reglamentas) ir Lietuvos Respublikos asmens duomenų teisinės apsaugos įstatymu. Duomenų subjektų teisės įgyvendinamos Reglamente ir duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka.
19. Aprašo pakeitimus atlieka, naują Aprašo redakciją tvirtina Ignalinos rajono savivaldybės meras.

______________________________

